Kaitseväe juhataja viitseadmiral Tarmo Kõuts andis täna ennelõunal Kaitsejõudude Peastaabis, kindral Laidoneri mälestustoas, kahele kaitseväe vanemohvitserile üle kindralstaabi ohvitseri haridust  näitavad akselbandid.    Tunnistused ja akselbandid said Kaitsejõudude Peastaabi personaliosakonna ülema asetäitja major Toivo Jõgilaine ja Üksik-sidepataljoni ülem kolonelleitnant Urmas Pau. Major Toivo Jõgilaine ja kolonelleitnant Urmas Pau on lõpetanud Saksamaal Bundeswehri Juhtimisakadeemia kindralstaabi kursuse.    "Õnnitlen Teid kindralstaabi vennaskonna välismärkide kättesaamise puhul ja soovin edu teie vastutusrikkas teenistuses," ütles viitseadmiral Kõuts.    Viitseadmiral  Tarmo Kõuts rõhutas akselbante üle andes, et kõrgeimat sõjalise väljaõppe tasandit tuntakse Euroopas kindralstaabi ohvitseri haridusena. Selle hariduse omandanud ohvitserid kannavad välismärgina traditsioonilist kindralstaabi suurt kuldset akselbanti. Akselbantide kandmise traditsioon seob tänast Eestit Euroopa ja ennesõjaaegse Eestiga. Täna üle antud akselbandid loovad tugeva sisemise sideme kindralstaabi haridusega kõrgemate ja vanemohvitseride vahel ning üha kasvav kindralstaabi ohvitseride vennaskond  annab tunnistust Eesti kaitseväe arengust.    Akselbant on tavaliselt ümber parema õla kantav kuldne, hõbedane või muuvärviline põimitud metalsete otstega nöör. Akselbant on Euroopa riikide sõjavägedes kindralite, kindralstaabi akadeemia haridusega ohvitseride, käsundusohvitseride, sõjaväeatašeede tunnusmärk.    Kindralstaabikursused ja kõrgemate staabiohvitseride kursused on lõpetanud kokku 17 ohvitseri. Hetkel õpivad kolonel Harri Hein, kolonelleitnant Riho Breivel, major Peeter Hoppe,  major Indrek Sirel ja major Roland Peets Eesti kaitseväe kõrgema juhtkonna erikursusel Soome Riigikaitsekõrgkooli juures, kaptenleitnant Jaan Kapp Saksamaal Bundeswehri Juhtimisakadeemia kindralstaabi kursusel, major Artur Suzik Ameerika Ühendriikides maaväe kindralstaabi kursusel ja major Raivo-Albert Tilk Prantsusmaa Ühendatud Kaitsekolledžis kindralstaabi staabiohvitseride kursusel.